Prinses van plante beskerm die spekboom | Maroela Media
Enzo van Vuuren en Roze Mettler by die Noetzie-kasteel. Foto's: Verskaf.
Heal the World 4 Us is 'n bewusmakingsinisiatief wat deur Enzo van Vuuren begin is. Hy het in 2011 altesaam 6 000 km dwarsoor Suid-Afrika op sy fiets gery om mense bewus te maak van die voordele van natuurlike medisyne en skoon drinkwater.
Verlede jaar is 'n skoonheidskompetisie, "Miss Heal the World 4 Us", op die Haldon-landgoed buite Bloemfontein gehou. Hier is vyf prinsesse met die titel "Miss Good Heart" vanuit hoërskole in Bloemfontein aangewys. Dié prinsesse verteenwoordig die elemente van 'n "groen lewe", naamlik diere, plante, die jeug, herwinning en water.
Roze Mettler (16) is as die prinses van plante aangewys en het onlangs die Tuinroete en die R62-pad tussen Oudtshoorn en Worcester besoek as deel van haar veldtog om bewusmaking oor die spekboom te skep. Mettler het onder meer by die Knysnawoud, Noetzie-kasteel en die 800 jaar oue boom by die inheemse woud Woodville naby Wildernis gestop, asook 'n boom by die Hoërskool Pacaltsdorp saam met die leerders geplant.